Otvorena izložba *Polje-Matrica*

Muzej moderne i suvremene umjetnosti u Rijeci predstavio je 4. lipnja rad Predraga Todorovića izložbom *Polje-Matrica*. Opus koji obuhvaća period umjetnikova rada od svibnja 2012. do svibnja 2013. godine oduševio je nazočne svojim vizualnim intenzitetom. Crteži, ostvareni nakupljenim potezima, nude određenu nedefiniranost i mogućnost različitih interpretacija. Oni u kontaktu s promatračem ostvaruju puni potencijal umjetnikova rada. Posjetioci su stoga na otvorenju s velikom pažnjom promatrali crteže kako bi oblikovali vlastitu priču. I sam naziv izložbe ukazuje na to da se tek unutar radnog procesa ukazuje prava stvarnost.

Radovi izvedeni oštrim predmetima na limovima od inoxa, cinka, aluminija i pocinčanog lima prikazuju i samo umjetnikovo istraživanje materijala. Stoga su neki od radova, zahvaljujući svojim sjajem, izuzetno dinamični u prostoru. Kružni i linijski sljedovi propituju beskonačnost prostora i ritmičnost pokreta. S druge strane konzistentnost linija ukazuje na ravnotežu i vizualnu snagu koja se otkriva kada se rad promatra u cjelini. Todorović je u svakom trenutku povlačenja linija bio svjestan cjeline kadra koju promatrač osjeća kretanjem kroz prostor. Različita očišta nude i različite perspektive. One se naposljetku oblikuju u jedinstveni doživljaj crteža i prostora u kojemu su predstavljeni.

Todorovićevi radovi prepoznati su, kako u Hrvatskoj, tako i u inozemstvu. Njegov dugogodišnji rad obilježen je stalnim propitivanjem pokreta kroz korištenje različitih materijala. Svojstvenim načinom prikazivanja svoje vizije umjetnik je otvorio mogućnost predstavljanja Hrvatske likovne scene u zemljama poput Italije, Finske, Mađarske, Egipta, Njemačke i Makedonije. Njegovi se radovi, također, nalaze u brojnim privatnim zbirkama te u fundusu MMSU-a.

Tekst i foto: Iva Šarić

